Eugen Langen
Eugen Langen, 9.10.1833-2.10.1895, tysk ingeniør, opfinder og industrimand. Langen begyndte karrieren inden for sukkerfabrikation, hvor han overtog et raffinaderi efter faderen og efterfølgende grundlagde flere fabrikker. Sammen med Nikolaus Otto var Langen opfinder af de første firetaktsforbrændingsmotorer (1867), og i 1872 grundlagde de sammen gasmotorfabrikken Deutz A.G. nær Köln. 
Langen fortsatte industridriften med grundlæggelsen af en fabrik for elektriske armaturer samt maskinfabrikken Grevenbroich. Derudover blev han kendt for sit forslag til bygning af hængebaner til persontrafik, herunder enskinnebanen Barmen-Elberfeld.